Мадярска Людова Република (1918-1919)

**Мадярска Людова Република**,  *Magyar Népköztársaság* —  была официална назва мадярской державы, котра екзистовала меджи 16. новембром 1918 и 21. марцом 1919, а пак од 1. августа 1919 до 7. августа 1919, а дале ю поступно зась вымѣнило Мадярске кральовство. Тота штатна формация мать тыж неофициалну назву ***Перва мадярска република***, на час около четырьох мѣсяци ей екзистенцию  перервала Мадярска Совѣтска Република.

## Астрова револуция

В конци року 1918 став очевидным наступаючый роспад Австро-Мадярщины. Император Австрии Карл I. (разом мадярскый краль Кароль IV.) попробовав зоперти тот процес и 16. октобра выдав манифест о претворѣню Австрии на федеративну державу, де «каждый народ створить на своей територии окрему державу». Але тот манифест не росширяв ся на Мадярске кральовство. Монарх хотѣв дале мати сполочне войско и вонкашну политику. 

В Будапештѣ вызрѣвала револуция. Опозиция, ведена грофом Мигальом Карольи, 25. октобра 1918 створила *Мадярску Народну раду* (*Magyar Nemzeti Tanács*), складену з буржоазных радикалох и социал-демократох. 

Карольи одышов до Вѣдня просити мандат на сформованя влады, але вернув ся 27. октобра з пустыма руками. Коли вшак револуционарѣ 30. октобра заяли будинок влады, пошту, штацию, телеграф и телефон, а 31. октобра цѣлый Будапешт быв в руках Народной рады, краль телефоном выменовав Мигаля Карольи на пост премьер-министра, аж и подрядив му збройны силы. Краль признав тыж независимость мадярской державы и ей войска.

## Република под владов Карольи
13. новембра 1918 краль Кароль IV. выголосив зречѣня ся од участи в державных дѣлах Мадярщины.
16. новембра 1918 *Мадярска Народна рада* и влада проголосили Мадярску Людову Републику и роспустили парламент.

Карольи выголосив, же република вышла з войны и склала зброю и надѣяв ся, же иншы участникы войны зроблять так само и зачнуть ся догваряти дипломатичныма способами о претензиях, котры выходять од боку Народных рад бывшых народностных меншин Мадярщины. Але быв скламаный: новозароджуючы ся Чехословакия, Югославия, Румыния заяли обширны пасма историчной мадярской територии и были подпорованы Антантов. 

Меджи историчныма меншинами Мадярского кральовства Русины были едина меншина, котра домогала ся о свои права и територию мирным путьом, подля того як зачаточно думав Карольи. Министер без фотела Орест Сабов, котрого функциов были вшиткы вопросы, звязаны з Русинами, 10. децембра 1918 зобрав до Будапешту зъѣзд представительох Русинох, жебы обговорити их пожаданя. Хоть на том зъѣздѣ не пришли на остаточне едине рѣшѣня, а заключили продовжити обговорѣня в краю, влада Карольи 21. децембра 1918 ввела в дѣю (опубликовала) Народный закон о Руськой Крайнѣ, народностной автономии Русинох 

19. марца 1919 французскый подполковник Викс, представитель Антанты в Будапештѣ передав мадярской владѣ ноту, котров ся ултимативно пожадовало, жебы одступила Румынам територию до линии Арад — Сату Маре. Тоты пожаданя не мож было прияти, але и не было силы, котра бы могла тому противостати. Карольи подав демисию и лишив формованя новой влады на министра Жигмонда Кунфи, социалиста з комунистичным нахылом. Кунфи покликав до влады Бейлу Куна з колегами, котрый обѣцяв, же Совѣтска Россия поможе Мадярам вернути страчены територии. Комунисты моментално запановали во владѣ и 21. марца 1919 была выголошена Мадярска Совѣтска Република.

## Обновлѣня и пад републикы
По падѣ Совѣтской републикы 1. августа 1919 быв створеный социал-демократичный кабинет, на чолѣ котрого став Дюла Пейдл. Пейдлова влада усиловала ся вернути державу ку тому стану, котрый быв до марца 1919, а мала дочасный статус, покаль ся не одбудуть парламентны выберанкы. На то Пейдл зыскав згоду представительох Антанты во Вѣдню, в надѣи, же достане его влада меджинародне вызнаня, але го не достав. 

Декретом №1 з дня 2. августа 1919 была обновлены стары тип и назва державы **Мадярска Людова Република**,  *Magyar Népköztársaság*. 
Такой тот день достали слободу вшиткы «контрареволуционарѣ», котры были арештованы комунистичнов владов, били ликвидованы револучны трибуналы и на их мѣсто обновленый старый, «буржоазный» суд. В наступных днях вшитка знароднена властность (фабрикы, будовы, торговы капациты, земля) были вернуты их властникам.

Влада але не мала реалной военской силы на утриманя порядка и оборону територии, румынскы войска, котры перед тым над Тисов розбили совѣтске войско, теперь приближали ся ку Будапешту, путьом рабуючи вшитко, на што мали дяку, и 4. августа 1919 заяли город. Од Сегеда зближало ся мадярске войско, ведене контрадмиралом Миклошом Горти. При такых обстоянях навечур 6. августа 1919 невелика числом група, котра себе называла *Бѣлый Дом*, ведена Иштваном Фридрихом принутила Пейдлов кабинет до резигнации и перебрала владу. Фридрих не таив ся з тым, же хоче обновити монархию. Фридрих быв подтриманый румынскым окупачным войском и ерцгерцогом Йозефом Августом Габсбургом, котрого краль Кароль IV. послав еще в октобру 1918 як регента, оправненого сформовати мадярску владу.

Уже в первом декретѣ новой влады з 8. августа 1919 з назвы державы однято слово *Людова*: Мадярска Людова Република и де факто и формално была ликвидована.

## См. тыж
* Мадярске кральовство
* Мадярска Совѣтска Република
* Руська Крайна

## Жерела и одказы
* Püski Levente: A Horthy-korszak, 1920-1941. //Magyarország  története.  Főszerkesztő Romsics Ignác. Köt. 18. Kossuth Kiadó, 2010. 
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935.
* Исламов Т. М., Пушкаш А. И., Шушарин В. П. История Венгрии, том третий. АН СССР, Институт славяноведения и балканистики. «Наука», 1972.
* Пушкаш, Андрей. Цивилизация или варварство. Закарпатье 1918–1945. Институт славяноведения РАН. Москва. Издательство «Европа». 2006. 
* Mihály, Count Károlyi, Hungarian statesman. //Encyclopaedia Britannica

## Референции

Катеґорія:История Мадярщины
Катеґорія:Бывшы штаты
Катеґорія:Штаты і теріторії, котры основаны 1918
Катеґорія:Штаты і теріторії, котры заникли 1919